Consiliul Județean Alba a atribuit licitația pentru serviciul de proiectare al Velo Apuseni, o pistă de biciclete care va traversa Munții Apuseni prin județele Alba, Bihor și Cluj. Proiectul constă în realizarea a 227 de kilometri de piste de biciclete.
CJ Alba a semnat în 15 mai 2024 contractul Servicii de proiectare și asistență tehnică din partea proiectantului pentru realizarea obiectivului de investiții ,,VELO APUSENI -Amenajare trasee cicloturistice în Munții Apuseni, pe zona Județelor Bihor, Alba, Cluj” – LOT JUDETUL ALBA, cu o valoare de 189.900 lei, fără TVA. Firma care a câștigat licitația este Rheinbrucke SRL din Timișoara.
Societatea este prima care a intrat pe așa-zisa „listă neagră” a Primăriei Cluj-Napoca în ceea ce privește licitațiile adjudicate în municipiu.
Proiectul „Velo Apuseni” presupune amenajarea a 227 de kilometri de piste de biciclete, din care 99,3 km vor fi pe teritoriul județului Bihor, 35,3 km pe teritoriul județului Alba, iar restul de 92,4 km în județul Cluj.
Valoarea contractului de finanțare, 100% nerambursabilă, este de 110 milioane lei. Proiectul va fi finanțat prin Programul Național de Redresare și Reziliență (PNRR). Consiliul Județean Alba a lansat o licitație pentru servicii de proiectare și asistență tehnică. Valoarea totală estimată a contractului este între 288.235 și 1.017.908 de lei. Câștigătorul contractului va trebui să realizeze proiectarea și apoi să asigure asistența tehnică pentru constructorul pistei.
Județul Cluj este mai avansat, în sensul că a fost semnat contractul pentru proiectare, urmând ca demersul să fie inițiat și de Consiliul Județean Bihor.